|  |  |
| --- | --- |
| ГРБОВИ ЗА МЕМОРАНДУМ | Република СербияАвтономна покраїна Войводина**Покраїнски секретарият за образованє, предписаня,** **управу и национални меншини – национални заєднїци**Булевар Михайла Пупина 16, 21000 Нови СадТел: +381 21 487 4602ounz@vojvodina.gov.rs |
|  | Число: 000140083 2024 09427 001 001 000 001 |  Датум: 29. януара 2024. року |

На основи члена 5. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/2015 и 10/2017) и члена 24. пасус 2. Покраїнскей скупштинскей одлуки о покраїнскей управи («Сл. лист АП Войводини», число 37/2014, 54/2014 – др. oдлука, 37/2016, 29/2017, 24/2019, 66/2020 и 38/2021), а у вязи зоз Покраїнску скупштинску одлуку о буджету Автономней покраїни Войводини за 2024. рок («Службени новини АПВ», число 45/2023), покраїнски секретар розписує

**КОНКУРС ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОБРАЗОВАНЯ У АП ВОЙВОДИНИ У 2024. РОКУ**

Покраїнски секретарият за образованє, предписаня, управу и национални меншини – национални заєднїци (у дальшим тексту: Секретарият), у складзе зоз Финансийним планом за 2024. рок видвоює **26.401.000,00 динари** за програми и проєкти у обласци образованя у АП Войводини и то за:

**А) ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ ЗА ДЗВИГАНЄ КВАЛИТЕТУ ОСНОВНОГО И ШТРЕДНЬОГО ОБРАЗОВАНЯ – ПРОМОВОВАНЄ И УНАПРЕДЗОВАНЄ БЕЗПЕЧНОСЦИ ШКОЛЯРОХ У ОСНОВНИХ И ШТРЕДНЇХ ШКОЛОХ НА ТЕРИТОРИЇ AП ВОЙВОДИНИ У 2024. РОКУ**

Средства обезпечени зоз Покраїнску скупштинску одлуку о буджету Автономней покраїни Войводини за 2024. рок за финaнсованє и софинансованє програмох и проєктох за дзвиганє квалитету основного и штреднього образованя – промовованє и унапредзенє безпечносци школярох у основних и штреднїх школох на териториї АП Войводини у 2024. року виноша **5.000.000,00 динари,** од хторих 3.500.000,00 динари наменєни за обласц основного образованя и 1.500.000,00 динари наменєни за обласц штреднього образованя.

Наведзени средства наменєни за тоти приоритети:

1. проєкти/програми хтори звекшую знаня и схопносци при дзецох и младих и одноша ше на защиту од злохаснованя психоактивних субстанцох, защиту од насилства, малтретованя и занєдзбованя и других формох ризичного справованя, практични роботнї у школи и вонкашнї защитни мрежи (школяре, наставнїки, родичи и члени вонкашнєй защитней мрежи);
2. проєкти/програми хтори хтори звекшую знаня и схопносци при наставнїкох и родичох у обласци защити дзецох од злохаснованя психоактивних субстанцох, защити од насилства, малтретованя и занєдзбованя и других формох ризичного справованя, уключуюци и проєкти чераня прикладох добрей пракси у обласци унапредзованя безпечносци школярох (родичи, наставнїки и вонкашня защитна мрежа);
3. проєкти/програми хтори доприноша розвою и почитованю расней, националней, културней, язичней, вирскей, родней, полней и возросней ровноправносци, толеранциї и почитованю розличносцох.

Хаснователє хтори маю право участвовац у розподзельованю средствох то основни и штреднї школи на териториї АП Войводини, чий снователь Република Сербия, автономна покраїна або єдинка локалней самоуправи.

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

Критериюми за розподзельованє средствох по Правилнїку о додзельованю буджетних средствох за финансованє и софинансованє програмох и проєктох у обласци основного и штреднього образованя и воспитаня у Автономней покраїни Войводини тоти:

1. ступень уключеносци вонкашнєй защитней мрежи до програмней активносци;
2. усоглашеносц програми зоз упутствами Министерства просвити и провадзацима стратеґиями з обласци безпечносци школярох;
3. ступень уключеносци цильней ґрупи (школярох и родичох) хторей програма/проєкт наменєни;
4. потерашнї искуства у реализациї програмох/проєктох з якима ше доприноши унапредзованю образовно-воспитней роботи;
5. ступень розвитосци єдинки локалней самоуправи на чиєй ше териториї находзи установа;
6. иснованє других жридлох финансованя програмних активносцох, односно проєктох;
7. успишна реализация додзелєних средствох зоз буджету АП Войводини у предходних рокох зоз дорученим звитом и доказами о наменковим и законїтим хаснованю буджетних средствох;
8. можлївосц преважней реализациї програмней активносци и проєкту у чечуцим буджетним року.

**СПОСОБ АПЛИКОВАНЯ**

**Єдна правна особа може поднєсц найвецей два прияви.** Ґу прияви на Конкурс ше подноши тоту документацию:

1. фотокопию потвердзеня о порцийним идентификацийним чишлє.

Комисия нє будзе розпатрац: нєподполни, нєблагочасни и нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом), прияви хтори ше нє одноша на зоз конкурсом предвидзени наменки, прияви хтори ше одноша на набавку опреми або отримованє опреми хтора у функциї реализациї проєкту, прияви хасновательох хтори у предходним периодзе нє оправдали додзелєни средства прейґ финансийних и наративних звитох, прияви хасновательох хтори наративни/финансийни звит о реализациї програмох/проєктох зоз предходного конкурсного периоду нє доручели у предвидзених терминох, програми односно проєкти хтори нє мож преважно реализовац у чечуцим буджетним року.

**Додатни информациї у вязи зоз Конкурсом мож достац у Секретарияту на телефон: 021/487-4348, 487-4884.**

**Б) ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ У АП ВОЙВОДИНИ У 2024. РОКУ**

Средства обезпечени зоз Покраїнску скупштинску одлуку о буджету Автономней покраїни Войводини за 2024. рок за финансованє и софинансованє програмох и проєктох за дзвиганє квалитету образованя и воспитаня у обласци основного и штреднього образованя у АП Войводини у 2024. року виноша **13.701.000,00 динари.**

**РОЗПОДЗЕЛЬОВАНЄ СРЕДСТВОХ**

1. **За установи основного и штреднього образованя и реґионални центри за професионални розвой занятих у образованю**

а) за програми и проєкти основного образованя – **7.636.000,00 динари;**

б) за програми и проєкти штреднього образованя – **3.500.000,00 динари.**

1. **за здруженя**

а) за програми и проєкти на уровню основного образованя – **1.400.000,00 динари;**

б) за програми и проєкти на уровню штреднього образованя – **1.165.000,00 динари.**

Право участвовац на Конкурсу маю установи основного и штреднього образованя на териториї АП Войводини, чий снователь Република Сербия, автономна покраїна або єдинка локалней самоуправи и реґионални центри за професионални розвой занятих у образованю зоз шедзиском на териториї АП Войводини, як и здруженя зоз шедзиском на териториї АП Войводини хтори як єден зоз цильох здружованя зоз статутом предвидзели активносци у обласци образованя.

Зоз финансийну потримовку яку ше дава зоз тим конкурсом ше промовує, односно щици явни интерес яки утвердзени зоз одредбами члена 6, 7, 8. и 9. Закона о основох системи образованя и воспитаня («Службени глашнїк РС, число 88/2017, 27/2018 – др. закони, 10/2019, 6/2020 и 92/2023).

Наведзени средства наменєни за тоти приоритети:

1. **Модернизацию образовно-воспитней роботи**

- осучасньованє наставного процесу прейґ иновативносци и креативносци шицких учашнїкох;

- фахове усовершованє наставного кадру;

- медийска популаризация образованя пре здобуванє добрих прикладох зоз пракси и сучасних трендох у образованю.

1. **Усоглашованє образованя зоз потребами тарґовища роботи**

- унапредзенє поднїмательного духу, розвой практичних и животних схопносцох, професионална ориєнтация и кариєрне водзенє, дзвиганє квалитету фаховей пракси;

1. **Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**

а) творенє условийох же би ше школяре припаднїки рижних националних заєднїцох лєпше медзисобно упознали як и же би здобули додатни знаня о историї, култури и других важних фактох о соживоту и моцнєнє медзинационалного довирия.

1. **Потримовка инклузивному образованю и превенция вчасного напущованя формалного образованя**

- дружтвене уключованє и напредованє школярох (зоз завадзанями у розвою, специфичнима чежкосцами у ученю и школярох зоз дружтвено чувствительних ґрупох), як и превенция вчасного напущованя формалного образованя;

- потримовка школяром зоз винїмковима способносцами, розвой талантох у складзе зоз їх образовно-воспитнима потребами (зоз прилагодзованьом способу и условийох роботи, збогацованьом и преширйованьом наставних змистох, змаганями школярох хтори нє орґанизує Министерство просвити, науки и технолоґийного розвою/медзиреґионални, медзинародни);

1. **Стимулованє звонканаставних активносцох**

-орґанизовани и фахово водзени шлєбодни час школярох у звонканаставним периодзе и под час школских розспустох прейґ едукативних кампох, стретнуцох школярох, секцийох, спортских, науково-технїчних, културних и других змистох.

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

При одредзованю висини средствох за додзельованє, применює ше шлїдуюци критериюми:

1. одвит на тему програми/проєкту;
2. уплїв предложеней програми/проєкту;
3. компетентносц предкладача и потерашнє искуство.

**СПОСОБ АПЛИКОВАНЯ**

**Єдна правна особа може поднєсц найвецей два прияви.** Ґу прияви на Конкурс ше подноши тоту документацию:

1. фотокопию ришеня о упису до реґистру при Аґенциї за привредни реґистри за здруженя;
2. фотокопию потвердзеня о порцийним идентификацийним чишлє;
3. фотокопию виводу зоз статута здруженя або сновательного акта (у хторим утвердзене же ше цилї здруженя витворює у обласци яка предвидзена зоз конкурсом), хтору оверело здруженє.

 Комисия нє будзе розпатрац: нєподполни прияви, нєблагочасни прияви, нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом), прияви хтори ше нє одноша на зоз конкурсом предвидзени наменки, прияви хтори ше одноша на набавку опреми або отримованє опреми хтора у функциї реализациї проєкту, прияви хасновательох хтори у предходним периодзе нє оправдали додзелєни средства прейґ финансийних и наративних звитох, прияви хасновательох хтори наративни/финансийни звит о реализациї програмох/проєктох зоз предходного конкурсного периоду нє доручели у предвидзених терминох, програми односно проєкти хтори нє мож преважно реализовац у чечуцим буджетним року.

**Додатни информациї у вязи зоз реализацию Конкурсу мож достац на телефон: 021/ 487-4876, 487-4558 и 487-4836.**

**В) ФИНАНСОВАНЄ И СОФИНАНСОВАНЄ ПРОГРАМНИХ АКТИВНОСЦОХ И ПРОЄКТОХ ЗА ДЗВИГАНЄ КВАЛИТЕТУ ШКОЛЯРСКОГО СТАНДАРДУ У АП ВОЙВОДИНИ У 2024. РОКУ**

Средства обезпечени зоз Покраїнску скупштинску одлуку о буджету Автономней покраїни Войводини за 2024. рок за финансованє и софинансованє програмних активносцох и проєктох за дзвиганє квалитету школярского стандарду у АП Войводини у 2024. року виноша **2.500.000,00 динари**.

Право участвовац на Конкурсу маю установи школярского стандарду – доми школярох штреднїх школох, школи зоз домом школярох, специялни школи зоз домом школярох, школярски центри, школярски одпочивалїща и школярски културни центри на териториї АП Войводини чий снователь Република Сербия, односно АП Войводина.

Наведзени средства наменєни за:

1. орґанизованє стретнуцох домох школярох у АП Войводини;
2. реализацию програмох и проєктох з обласци образованя и воспитаня, култури, уметносци, спорту;
3. реализацию рижних манифестацийох;
4. уводзенє и отримованє HACCP и ISO стандардох у установох школярского стандарду и
5. витворйованє других програмних активносцох и проєктох у функциї дзвиганя уровня школярского стандарду.

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

Розподзельованє средствох ше окончує на основи тих критериюмох:

1. значносц пограмних активносцох, односно проєктох за розвой школярского стандарду у АП Войводини;
2. число учашнїкох у програмних активносцох и проєктох;
3. ступень розвитосци єдинки локалней самоуправи на чиєй ше териториї находзи установа школярского стандарду;
4. иснованє других жридлох финансованя програмних активносцох, односно проєктох;
5. успишна реализация додзелєних средствох зоз буджету АП Войводини предходних рокох з дорученим звитом и доказами о наменковим и законїтим хаснованю буджетних средствох;
6. же програмну активносц и проєкт преважно мож реализовац у чечуцим буджетним року.

**СПОСОБ АПЛИКОВАНЯ**

 **Єдна установа подноши лєм єдну прияву.**

Нє будзе ше розпатрац нєподполни и нєблагочасни прияви.

**Додатни информациї у вязи зоз реализацию Конкурсу мож достац на телефон: 021/487-4602 и 487-4836.**

**Г) ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ МОЦНЄНЯ ЯЗИЧНИХ КОМПЕТЕНЦИЙОХ ШКОЛЯРОХ ОСНОВНИХ И ШТРЕДНЇХ ШКОЛОХ У АП ВОЙВОДИНИ У 2024. РОКУ**

Средства обезпечени зоз Покраїнску скупштинску одлуку о буджету Автономней покраїни Войводини за 2024. рок за финансованє и софинансованє програмох и проєктох у обласци моцнєня язичних компетенцийох школярох основних и штреднїх школох у АП Войводини у 2024. року виноша **700.000,00 динари,** и то: 600.000,00 динари за уровень основного образованя и воспитаня и 100.000,00 динари за уровень штреднього образованя и воспитаня.

Право участвовац на Конкурсу маю основни и штреднї школи на териториї АП Войводини, чий снователь Република Сербия, автономна покраїна або єдинка локалней самоуправи, а хтори домашнї окружних и медзиокружних змаганьох зоз знаня язика (мадярски, румунски, словацки, руски и горватски язик) и язичней култури за школярох основних и штреднїх школох хтори ше образую на мацеринским язику.

Средства ше додзелює за финансованє и софинансованє програмох и проєктох у обласци моцнєня язичних компетенцийох школярох основних и штреднїх школох у АП Войводини хтори наменєни насампредз за:

* орґанизацию и реализацию окружних и медзиокружних змаганьох зоз знаня язика (мадярски, румунски, словацки, руски и горватски) и язичней култури за школярох основних и штреднїх школох хтори ше образую на мацеринским язику у складзе зоз Календаром змаганьох и смотрох школярох основних и штреднїх школох хтори приноши Министерство Републики Сербиї цо компетентне за обласц образованя.

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

При одлучованю о додзельованю средствох ше будзе до огляду брац тоти критериюми:

1. одвит на тему проєкту;
2. уплїв предложеного проєкту;
3. компетентносц предкладача и потерашнє искуство.

**СПОСОБ АПЛИКОВАНЯ**

Єдна правна особа може поднєсц єдну прияву.

Комисия нє будзе розпатрац: нєподполни, нєблагочасни прияви и нєдошлєбодзени прияви, прияви хтори ше нє одноша на зоз конкурсом предвидзени наменки, прияви хтори ше одноша на набавку опреми або отримованє опреми хтора у функциї реализациї проєкту, прияви хасновательох хтори у предходним периодзе нє оправдали додзелєни средства прейґ финансийних и наративних звитох и прияви хасновательох хтори наративни/финансийни звит о реализациї програмох/проєктох зоз предходного року нє доручели у предвидзених терминох.

**Додатни информациї у вязи зоз реализацию Конкурсу мож достац на телефон 021/487-4867, 487-4558.**

 **Ґ) ФИНАНСОВАНЄ И СОФИНАНСОВАНЄ НАБАВКИ ОПРЕМИ ЗА ОСНОВНИ ШКОЛИ ХТОРИ МАЮ СТАТУС ЯВНО ПРИПОЗНАТИХ ОРҐАНИЗАТОРОХ АКТИВНОСЦОХ ФОРМАЛНОГО ОСНОВНОГО ОБРАЗОВАНЯ ОДРОСНУТИХ НА ТЕРИТОРИЇ АП ВОЙВОДИНИ У 2024. РОКУ**

Средства хтори обезпечени зоз Покраїнску скупштинску одлуку о буджету Автономней покраїни Войводини за 2024. рок за финансованє и софинансованє набавки опреми за основни школи хтори маю статус явно припознатих орґанизаторох активносцох формалного основного образованя одроснутих на териториї АП Войводини за 2024. рок виноша **1**.**000.000,00 динари**.

Хаснователє хтори маю право участвовац у розподзельованю средствох то основни школи на териториї АП Войводини чий снователь Република Сербия, АП Войводина и єдинка локалнeй самоуправи и хтори маю статус явно припознатих орґанизаторох активносцох формалного основного образованя одроснутих, односно маю ришенє Секретарияту о виполнєтосци предписаних условийох за окончованє дїялносци формалного основного образованя одроснутих.

Хаснователь длужен при набавки опреми поступац у складзе зоз одредбами Закона о явних набавкох («Службени глашнїк РС», число 19/15 и 92/23).

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

Критериюми розподзельованя средствох тоти:

1. значносц планованого укладаня до опреми зоз цильом дзвиганя квалитету и модернизациї отримованя настави;
2. нєобходносц опреми за орґанизованє отримованя настави;
3. число нащивительох у школи – число остатнїх хасновательох;
4. ступень розвитосци єдинки локалней самоуправи на чиєй ше териториї находзи установа образованя;
5. иснованє других жридлох финансованя набавки опреми;
6. набавка опреми хтору преважно мож реализовац у чечуцим буджетним року.

**СПОСОБ АПЛИКОВАНЯ**

**Єдна установа подноши лєм єдну прияву.** Ґу прияви на Конкурс ше подноши нєвязане понукнуце за набавку опреми.

Нєблагочасни або нєподполни прияви ше нє будзе розпатрац.

**Додатни информациї у вязи зоз реализацию Конкурсу мож достац на телефон:** **021/487-4330, 487-4241.**

**Д) ФИНАНСОВАНЄ И СОФИНАНСОВАНЄ ОСНОВНИХ И ШТРЕДНЇХ ШКОЛОХ У АП ВОЙВОДИНИ ХТОРИ РЕАЛИЗУЮ ДВОЯЗИЧНУ НАСТАВУ У 2024. РОКУ**

Средства обезпечени зоз Покраїнску скупштинску одлуку о буджету Автономней покраїни Войводини за 2024. рок за финансованє и софинансованє основних и штреднїх школох у АП Войводини хтори реализую двоязичну наставу у 2024. року (у дальшим тексту: двоязични школи) виноша **3.500.000,00 динари** и то:

1. **за основне образованє**

**- програмни трошки** у функциї реализациї двоязичней настави (финансованє реализаторох двоязичней настави, трошки материялу за образованє, фахового усовершованя занятих – оспособйованє наставного персоналу у жеми и иножемстве, трошки набавки фаховей литератури и дидактичного материялу, як и шицких других трошкох у функциї реализациї двоязичней настави **783.000,00** динари;

**-**  **набавку опреми** у функциї реализациї двоязичней настави **890.000,00** динари.

1. **за штреднє образованє**

**- програмни трошки** у функциї реализациї двоязичней настави (финансованє реализаторох двоязичней настави оспособйованє наставного персоналу у жеми и иножемстве, трошки набавки фаховей литератури и дидактичного материялу, рочней членарини за лиценцу Кембридж и членарини за медзинародну матуру – ИБ, як и шицких других трошкох у функциї реализациї двоязичней настави **1.500.000,00 динари;**

**- набавку опреми** у функциї реализациї двоязичней настави **327.000,00 динари**.

Хаснователь длужен при набавки услугох и опреми поступац у складзе зоз одредбами Закона о явних набавкох («Службени глашнїк РС», число 91/19 и 91/19).

Право на додзельованє средствох маю установи основного и штреднього образованя хтори достали согласносц министерства цо компетентне за обласц образованя (у дальшим тексту: Министерство) за виводзенє двоязичней настави.

**КРИТЕРИЮМИ ЗА РОЗПОДЗЕЛЬОВАНЄ СРЕДСТВОХ**

При одредзованю висини средствох за програмни трошки у функциї реализациї двоязичней настави ше применює тоти критериюми:

1. число наставнїкох хтори участвую у двоязичней настави;
2. число школярох у двоязичней настави;
3. оправданосц у смислу дальшого розвиваня двоязичней настави.

 При одредзованю висини средствох за набавку опреми у функциї реализациї двоязичней настави ше применює тоти критериюми:

1. число двоязичних оддзелєньох и
2. число наставних предметох хтори ше виклада двоязично.

**СПОСОБ АПЛИКОВАНЯ**

Вимаганя за додзельованє средствох ше подноши на єдинственим конкурсним формуларе Секретарияту. Ґу прияви на Конкурс ше подноши тоту документацию:

1. фотокопию акту з яку ше доказує достату согласносц Министерства;
2. нєвязане понукнуце за програмни трошки, набавку опреми (калкулацию трошкох).

Нєблагочасни або нєподполни прияви ше нє будзе розпатрац.

**Додатни информациї у вязи зоз реализацию Конкурсу мож достац на телефон 021/487-4609, 487-4558.**

**ЗАЄДНЇЦКИ УСЛОВИЯ ЗА ШИЦКИ ПРОГРАМИ И ПРОЄКТИ**

О додзельованю средствох хасновательом одлучує покраїнски секретар цо компетентни за роботи образованя на предкладанє Комисиї за запровадзованє конкурсу, хтора розпатра прияви цо сцигли. Комисия затримує право од подношителя прияви, по потреби, питац додатну документацию и информациї, односно за додзельованє средствох одредзиц виполньованє потребних условийох.

Кед прияву подписує особа хтора ма овласценє, нєобходне приложиц и шорови документ о овласценю за подписованє.

Резултати конкурсу ше обяви на интернет-боку Секретарияту.

**Термин за подношенє приявох на Конкурс то 14. фебруар 2024. року.**

 Прияви на конкурс (лєм на виполнєним формуларе прияви, хтору мож найсц на сайту Покраїнского секретарияту) ше доручує у паперовей форми у завартей коверти на адресу:

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ, БУЛЕВАР МИХАЙЛА ПУПИНА 16, 21000 НОВИ САД**, з назначеньом назви конкурсу/програми и проєкту, по пошти або особнє з придаваньом на писарнїцу покраїнских орґанох управи (на наведзену адресу) у чаше од 9.00 до 14.00 годзин. Прияви хтори доручени особнє або по пошти ше обовязно доручує и у електронскей форми у скенираним – ПДФ формату, прейґ апликациї Секретарияту http://185.166.125.155/konkursi/, зоз вибераньом одвитуюцого явного конкурсу на хтори ше одноши приява.

Формулар прияви за наведзени конкурси зоз прилогами мож превжац од **31. януара 2024. року** на урядовей веб-презентациї Секретарияту: [**www.puma.vojvodina.gov.rs**](http://www.puma.vojvodina.gov.rs/) **.**

 **ПОКРАЇНСКИ СЕКРЕТАР,**

 **Жолт Сакалаш**